Gewapende rowers gefnuik | Maroela Media
ŉ Groep mans wat glo beplan het om ŉ gewapende roof uit te voer, is Dinsdag by ŉ vulstasie in KwaMashu in KwaZulu-Natal voorgekeer en in hegtenis geneem.
“Die drie verdagtes het met ŉ wit Toyota Yaris gery en hulle was nog besig om verkenningswerk by die vulstasie te doen toe die polisie op hulle toegeslaan het,” het kol. Jay Naicker, woordvoerder van die polisie, gesê.
Naicker sê die KwaZulu-Natalse spoorspan, provinsiale misdaadintelligensie, spesiale taakmag en die Valke was almal by die inhegtenisneming betrokke.
“Die verdagtes, almal tussen 29 en 37 jaar oud, is na Greenwoodpark-polisiestasie geneem,” het Naicker bygevoeg. “Uit ŉ voorlopige ondersoek het dit aan die lig gekom dat een van die verdagtes reeds uit is op parool in verband met ŉ skuldigbevinding ná ŉ gewapende roof waarvoor hy 24 jaar tronkstraf opgelê is. Hy het agt jaar tronkstraf uitgedien.”
Die drie verdagtes sal binnekort in die hof verskyn.